《古意六首 其一》
宋代·方一夔

老樵腰短斧，朅来此山中。林深绝人迹，邂逅两老翁。

石上安棋局，零落归飞鸿。置斧偶坐睨，终竟谁雌雄。

低头欲借问，冉冉巢云松。索寞下山去，树杪馀残红。

不知岁月远，但见邑屋空。神仙在何处，只与人世同。

眼净偶自见，心到遥相通。片时处仙境，百年坐春风。

区区笑刘吕，妄觅蓬莱宫。

作者简介：宋元之际严州淳安人，一名夔，字时佐，自号知非子。方逢辰孙。以荐领教郡庠，未几退，隐富山，授徒讲学，学者称为富山先生。有《富山遗稿》。